অগাস্টের শেষে ফের ভাসবে দক্ষিণবঙ্গ! তৈরি হচ্ছে নিম্নচাপ

ওয়েব ডেস্ক : একের পর এক নিম্নচাপ (Depression)। তার জেরে ভাসতে চলেছে পশ্চিমবঙ্গের (West Bengal) বিভিন্ন জেলা। অগাস্টের শেষের দিকে কলকাতা সহ রাজ্যের বিভিন্ন জেলায় ভারী বৃষ্টিপাতের (Heavy rain) সম্ভাবনা রয়েছে। সোমবার শহর কলকাতায় বিক্ষিপ্ত বৃষ্টির সম্ভাবনা রয়েছে বলে খবর আবহাওয়া দফতর সূত্রে।

সবে একটি নিম্নচাপ সরেছে। কিন্তু তার মাঝেই আরও একটি নিম্নচাপ Depression) তৈরি হওয়ার সম্ভাবনা দেখা দিয়েছে। আলিপুর আবহাওয়া দফতর সূত্রে খবর, বর্তমানে বঙ্গোপসাগরে যে নিম্নচাপটি ছিল সেটি উত্তর-পূর্ব মধ্যপ্রদেশ এবং সংলগ্ন ছত্তিশগড়ের দিকে সরে গিয়েছে। শক্তিও হারিয়েছে অনেকটা। এর ফলে রবিবার দুপুর থেকে বৃষ্টি কিছুটা কমেছে। সোমবারও হালকা বৃষ্টির সম্ভাবনা রয়েছে বেশ কিছু জায়গায়। তবে অগাস্টের শেষ সপ্তাহে ফের বৃষ্টির সম্ভাবনা তৈরি হয়েছে। কারণ সোমবার ওড়িশা সংলগ্ন বঙ্গোপসাগরের তৈরি হচ্ছে আরও একটি নিম্নচাপ। এর জেরে আগামী ২৯ ও ৩০ আগস্ট দক্ষিণবঙ্গের বিভিন্ন জেলায় বৃষ্টির সম্ভাবনা রয়েছে।

আরও খবর : মতুয়া পরিবারে কোন্দল, তৃণমূলে পা বাড়িয়ে সুব্রত, দাবি শান্তনু ঠাকুরের

অন্যদিকে সোমবার প্রায় সব জেলাতেই হালকা থেকে মাঝারি বৃষ্টিপাতের (Rain) সম্ভাবনা রয়েছে। দক্ষিণ ২৪ পরগনা, পূর্ব ও পশ্চিম মেদিনীপুর, ঝাড়গ্রাম, বাঁকুড়া, পুরুলিয়াতে ভারী বৃষ্টি হতে পারে। ৩০ থেকে ৪০ কিলোমিটার বেগে বইবে ঝোড়ো হাওয়া। পরের দিন অর্থাৎ মঙ্গলবার দক্ষিণ ২৪ পরগনা, পূর্ব মেদিনীপুরে বৃষ্টির সম্ভবনা রয়েছে। আবহাওয়া দফতরের তরফে জারি করা হয়েছে হলুদ সতর্কতা। অন্যদিকে আগামী ২৬ থেকে ২৮ অগাস্ট নিম্নচাপের জন্য সমুদ্র উত্তাল থাকবে বলে জানাচ্ছে হাওয়া অফিস। সেই কারণে সেই সময় মৎস্যজীবীদের সমুদ্রে যেতে নিষেধ করা হয়েছে।

দক্ষিণবঙ্গের পাশাপাশি উত্তরবঙ্গেও (North Bengal) বৃষ্টি হবে। হাওয়া অফিস সূত্রে খবর, সোমবার আলিপুরদুয়ার, কোচবিহার, জলপাইগুড়ি এবং কালিম্পংয়ে বৃষ্টি হবে। তবে তা আসতে আসতে কমতে শুরু করবে। তবে নিম্নচাপের প্রভাবে ২৯ ও ৩০ অগাস্ট পার্বত্য জেলাগুলিতে বৃষ্টির পরিমাণ বাড়বে বলে খবর।